Vignesie Julie
La Vignesie Julie e je une regjon storiche de Italie.
Storie
Il non al fo inventât tal 1863 (adun cun lis altris 2 denominazions Venezia Euganea e Venezia Tridentina) dal innomenât lenghist Graziadio Isaia Ascoli che renomenà in clâf iredente il Litorâl austriac (Küstenland) o ben chei teritoris logâts Di Là dal Clap che l'Italie rivendicave la possession parcè che considerâts talians.
Il non al ven di Gens Iulia (la famee romane che colonizà chescj teritoris) e dal tribût a la secolâr dominazion viniziane di part di chestis tieris; e cjapave dentri sul inprin il Friûl Orientâl, la citât di Triest, il Cjarnâr e l’Istrie. Cheste denominazion parò, tal cors dal XIX secul, restà cunfinade ai circui leteraris dal iredentisim talian e dome tai prins agns dal '900 si tacà a imponi su la societât, sburtade dai mieçs di comunicazion di masse che cimiavin al nazionalisim talian.
Daspò dal 1918 la denominazion Vignesie Julie (Venezia Giulia) tacà a sei doprade in maniere semi-uficiâl da lis autoritâts militârs talianis prin e di chês civîls po par definî i teritoris pene concuistâts dal Ream d'Italie e che forin de Austrie-Ongjarie. Cul 1921 il stât talian scomençà a butâ fûr stampis e publicazions cun chest non.
Tai agns seguitîfs cheste regjon si amplià e si strenzè, sedi pierdint teritoris (il sarvignanês tal 1923 al passà a la provincie di Udin), sedi ampliantlu (tai agns ’20 dal secul stât e si considerave Vignesie Julie ancje dut il Friûl fin a la Livence restant però simpri escludût il teritori di Puart; opûr cjapant dentri ancje i teritoris da la citât di Flum, di Zara o in gjenerâl la Dalmazie).
Daspò da la seconde vuere mondiâl e la nassite da la Republiche taliane, il non Vignesie Julie fo doprât par la prime volte ta une denominazion ministrative uficiâl. Tal 1947 la X norma transitoria da la Costituzion previodè la creazion da la Regjon Autonome Friûl-Vignesie Julie, fate da la union des provinciis di Udin e Gurize cun "la sperance" di ce che sarès restât ae Italie po dal tratât di pâs dal stes an e da la fin dal ocupazion aliade dal Teritori Libar di Triest. Il non al fo proponût dal deputât, e rapresentant dal mont autonomistic furlan, Tiziano Tessitori (ancje se l'autonomisim furlan voleve la sole regjon dal Friûl) come alternative a la denominazion Regione giulio-friulana e Zara, proponude dal triestin Fausto Pecorari.
Cumò
Tai dîs di vuê la definizion di Vignesie Julie e reste ancjemò ogjet di discussion, pai furlans difat e cjaparès dentri dome la provincie di Triest, ma pai triestins e includarès ancje la provincie di Gurize, dute o almancul la part a est dal Lusinç; intant che ta chei teritoris che cumò a si cjatin ta Slovenie e Cravuazie cheste acezion je dal dut disparide.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn